정조 11년
正言趙星逵疏曰伏以日月易邁文孝世子邸下祥期奄過月已三矣又改矣臣民廓然去而冞切伏想聖心疚傷何以堪抑區區下情竊不勝萬萬焦慮之至嗚呼自古帝王之生率多靈異之先見惟我文孝邸下誕降之歲其馬棗再熟之祥夫豈偶然乎哉可驗天心默佑宗祊之篤實爲睿德成就將進之象噫天心之默佑旣駕於前則必無不篤於後矣睿德之成就旣兆於初則必無不驗於終矣而猶未免至於此境臣常參之以天莫知其天質之以理莫窮其理崩隕之中益切疑感之心豈意凶賊伏在肘腋使我文孝邸下終不能享其天齡耶一張半欠缺嗚呼亂臣賊子何代無之而未聞有七朔之內逆變之三起至於此極千怪百慝換面迭發前逆纔治後逆踵起殆同原燎之不可撲蔓草之不能除此實無他從前治逆失之太輕故也是雖出於我聖上好生安反之德然噫彼梟獍之腸徒恃天網之太闊不知德意之是體到此地頭雖欲施廣蕩之恩其可得乎今於諸逆又從闊略之典法當肆市而梟示而止焉罪宜軍律而酌處而停焉其餘參謀之徒亦付罔治之科如是而禍本曷以杜乎亂賊何以懼乎臣謂其於已梟示者亟施孥籍之典其他酌處之徒更令嚴加究覈施以王法亦不容少緩矣嗚呼今日三司以請討爲苦心殿下以不允爲例批上下相持止泊無期臣竊悶之夫三司之請討蓋出於擧國共公之論也殿下之不允實出於一己寬貸之情也何殿下以數字刀割廢其共公之論哉伏願聖上一從三司之請其於前後諸逆當戮者戮之當竄者竄之數字刀割使朝廷鎭安亂逆止息焉抑臣有區區憂愛於中者若失今不言更待何時玆敢不避猥越之誅仰瀆崇嚴之聽伏乞聖明更賜澄省焉嗚呼宋臣蔡沈之言曰二帝三王之治本於道二帝三王之道本於心其關捩總由乎學而已夫蘊諸身而有眞知實踐之爲天德措諸事而有化成俗美之爲王道繼乎烈祖接乎堯舜禹湯之爲道統敷於禮樂播於綱紀法度之爲治功是以帝王以身正天下之不正而學以立以身一天下之不一而治以明故大學一書爲治天下之法而以修身爲本中庸九經爲治天下之目而以修身爲首則實未有專治而遺學者亦未有專學而捨治者也若稽堯舜以天下之大聖其治統之傳不出於精一執中而已箕子於武王訪治之日以皇極爲九疇之樞紐則中與極固非兩項底理而均是爲端本出治之事也蓋極者有至極之意標準之名中立而爲四方之所取正焉者則玆非孟子所謂聖人人倫之至者乎語父子則極其親而天下之爲父子者於此取則焉語夫婦則極其和而天下之爲夫婦者於此取則焉以至一事一物之接一言一動之發無不極其義理之當然而無一毫過不及之差則是所謂執中也建極也夫二帝三王之聖莫不以得與於治統之傳而於變時雍之治不過權輿於此中此極也四方風動之化只是發軔於是中是極也禮樂刑政非此極之推將去乎制度文爲非此極之做出來乎極之建而爲堯舜禹湯之治極之不建而爲桀紂幽厲之亂則治亂之分顧不在於是中是極之建與不建哉雖然建中建極之道莫先於窮理盡心之本又在於居敬持志何者夫天生萬物莫不各有當然之則是所謂理也以其至切至近者言之得於天而有仁義禮智之性措諸事而有四端七情之發著於形而耳目口鼻之用自有其則焉率其性而君臣父子之倫各有其理焉其已行之迹已試之效皆載於聖經賢傳之中卽是而究其義理之極致則其於萬理之同出一源者可推而無不通矣吾心之全體大用者可盡而無不明矣夫然後日用常行之際應事接物之間何者是義理之當乎否乎善必從之惡必去之動靜云爲自然無過不及之差矣玆非建中建極之在於窮理盡心乎嗚呼理不外於心心不外於理心主乎一身而能管乎萬物之理理在於萬物而不出於一人之心不有敬直之功以爲本源之地則一身無主萬事無綱矣何以窮萬理之妙曷以審庶事之當乎是以聖人設敎必以存心爲出治之本以居敬爲持志之要以之而發揮萬變以之而立此人極則玆非窮理盡心之在於居敬持志乎伏願聖上深軫作極之義終始典學焉嗚呼我殿下以聰明睿知之資有緝熙光明之學遊心於帝王之術不屑於章句之末其於存心出治之方已無所不盡其極則古聖王所以治之而息其爭奪導之而遂其生養敎之而明其倫理者宜其有丕應徯志之美而奈之何刑措之治寂然無聞封屋之化邈矣難攀譽髦斯士之風又未見於今日耶臣誠左右視而莫曉厥故之安在也雖然賈生之言曰不見其形願察其影噫上焉而敬畏天命下焉而禮接臣僚以至於器用服食之節政令注措之間莫非聖學之所發見處也程子所謂天德王道其要只在謹獨者非以是耶嗚呼挽近以來五徵不得時序三辰不能順軌水早連年饑饉荐臻周民靡孑之歎不幸近之則此必有感傷和氣而致之者語曰人以愁苦之氣薄陰陽之和感天地之精災氣爲之生夫感傷和氣旣爲召災之源則其弭災之方亶在於感召和氣而召和之方亦不外於擧幽滯理冤獄以謹天戒而已臣恐聖學之於天戒之謹或有所放過而然也嗚呼臣聞不知其君視其所使又聞君明則臣直近來婀媕成風軟熟爲習臺閣之上不見趙抃之鐵面經幄之中率多王珪之三旨殿下曰是則群下曰是殿下曰非則群下曰非湯武之諤諤以昌已難望於今日矣雖然王坦之曰天聽雖聦不啓不廣群雖忠不引不盡是故善爲川者決之使道善爲治者宣之使言此古者朝有進善之旌誹謗之木所以通治道而來諫也舜大聖也臯陶猶以無若丹朱傲爲戒大舜之德豈或彷彿於斯而有是戒哉蓋人臣勉君之道當如是也今我殿下躬聖質達天德遠而宗堯舜之道近而述先王之法五帝可六三王可四然孔子之聖猶有黨君之過周公之聖不免不知之過則難以殿下之聖豈能無無妄之災然而徒聞遜志之言不見逆耳之忠臣恐聖學之於虛受之功或有所未盡而然也唐宗之言曰人欲自見其形必資明鏡君欲自知其過必待忠臣大抵聽諫非難用諫爲難漢文之皁囊爲帷唐主之幄璧貼疏者豈非爲今日取法之柯乎嗚呼晉傅咸曰奢侈之害甚於天災節之六三曰不節若則嗟近來奢風大熾用財無節內無䃫石之資出有綾羅之服賣僮而衣繡者有之破業而侈鞍者多焉冠服藍縷則不得以待上饌饍不豐則不能會客蓋作法於儉猶恐其入奢況作法於奢何以制後哉臣聞君儉則臣知足臣儉則士知足士儉則民知足民儉則天下知足天下知足則禮義自明刑罰自平是以一家之富在於一人之知儉天下之富在於王者之知儉其所謂儉者豈但謂服食器用也哉先儒之言曰儉在內而不在外蓋言以一心而治五官以道柂而御氣船而已臣恐聖學之於五官之治或不無差忽而然也董子曰聲出於內而響報於外形立於上而影隨於下噫漢文之弋綈光武之大練亦非爲今日取則之資乎嗚呼臣聞爲國者當務實效而去虛名噫雖謹天戒而不以實心則不足爲導和之方雖曰從諫而不以實心則不能來直士之言崇儉而不知治五官之道則安能禁全疋之風哉以至政令施措之間亦不可不務其實效此溫公之五規務實居五胡寅之六策務實居三者也古者鬻鞭者梔以黃蠟以澤以求價於市則人有以千金易之及其大擊之責終未免折而爲二三嗚呼今之世一何鬻鞭者之多耶觀其貌梔而已聽其言蠟而已浮僞波騰率多翰音登天古朴風死誰是脚踏實地嗚呼修飾邊幅之人揚眉於朝則重厚少文者無怪其不容於世矣宋朝祝鮀之輩竝進於世則耆舊沈默者宜乎其見棄於朝矣甚至薦剡之法只問其門閥軒赫則側微者雖有顔閔之行其誰取哉又問其少年浮華則年老者雖有管葛之才將焉用哉蓋伏節死義之臣蘊抱經綸之士不在於貪官慕祿之人而多出於疎逖幽滯之中此牛口漁鹽之士板築釣水之翁所以成致君澤民之功者也今者取人之道專在於地勢臣恐殿下之於懋實之學容或有所損也且夫人惟舊遲任之說也詢玆黃髮秦穆之言也國家之用賢若欲使追車而赴馬則無所事於耆舊矣至於坐策而論事決疑而定謀則此正楚丘生所謂七十而吾始壯者也今者取人之道徒在於年少臣恐殿下之於懋實之政亦不無所傷也伏願聖上懋學以實施之於政令之間用一人則按名而責實考一績則去華而取實俾不至於虛談廢務浮文妨要則實功擧而事業成矣嗚呼爲學與爲治乃一時竝進之事而非今日爲學明日爲治之意也亦不可以吾學謂已臻而聽其治之自至也夫然則懋學以實而以爲出治之本明政以實而以爲制治之要者固不可一日而偏廢矣雖然政由俗革載于書經因時立政序之春秋又董子之書曰爲政不行必變而更化之乃可理也如欲政法之修學而致其治安之道則莫如先革弊法以救民生欲革弊法則當廣言路以集群策上自搢紳下至輿儓使之各陳時弊言可用也則勿以人微而廢其言然後國家以爲國矣第伏念近來習俗浮華貴虛名而不務實效民憂國計世鮮其人架漏牽補滔滔皆是故有或言及於論事者則群戒以時諱語到於陳瘼者則衆譏以鄕暗以致囊括爲能事金緘爲長策有弊莫聞無治可做玆豈非大可寒心者哉臣嘗懷爲國一效之忱恥與世苟同之熊豈可求避於時俗之譏不念其矯救之策乎嗚呼痼弊於一國之政蠧害於萬民之命者固不可一二枚擧而若以其大者言之則漁鹽收稅之弊一也科擧累人之弊二也武備解弛之弊三也官爵偏授之弊四也錢貨誤俗之弊五也醫官不擇之弊六也邑隷額衆之弊七也土豪防結之弊八也漕卒舞弄之弊九也守令貪墨之弊十也何以謂漁鹽收稅之弊蓋自此法之設生民之契闊潛消暗鑠於不知不覺之中前日百石之家今無䃫石之資昔年數仞之堂今爲斗室之居此則八路之同然上下之通患也臣之所居里閈卽三百戶大村村前大野亦四百石沃壤而皆是本里居民之物矣一自均役以後盡入於仕宦之家而無一人保有片土者非但一里如此一道亦如此非但一道如是八道亦如是其故何也一則均役之害而漁鹽稀貴也二則均役之害而百物價登也蓋海民之所資也而爲業者只是漁鹽而山氓之所取而爲用者亦漁鹽也雖在均役之前所謂鹽盆魚箭皆有其稅只爲地方官所管矣自均廳征稅之後本官雖不敢公肆徵稅而其假托貿易暗地侵漁之弊無異於前日元定之稅其他監色輩私責之物有倍於公家所徵之稅故民不堪其苦多至於廢業以致漁鹽之稀貴其爲壅民利而奪民業者胡至於斯其他工商陶冶之輩亦自均役之後價增十倍其故何也蓋沿海之邑見奪其漁鹽之後移侵於工商陶冶之輩故爲其工商陶冶者亦不無廢業之人而間雖有不廢者旣應公家之役而又爲自謀之計則不可不增其私徵之價要其無折本之歎者此勢所必至之事也彼上下人民皆是以粟易械器與魚鹽者而漁鹽踊貴百物稱是故其於祭先接賓之節飮食衣服之間其所入倍蓰前日一䋋之用今用十䋋之多昔年一石之費今費十石之多一日二日生理蕭滌今年明年家計蕩盡以致恒心之不保刑法之日犯嗚呼民爲邦本而邦本如是則國何以爲國乎若不罷其漁鹽之稅更張此弊則將不知稅駕之所矣雖然此弊可革而二疋之役決不可復矣二疋難復則一疋之數不可以不充矣爲今之計大臣與籌司量度裁制求其充一疋之策期於革罷之地則長治久安之術無過於是矣又況玆法之作乃啓禧之所樹立而啓禧之家旣爲前萬古所無之凶逆則今何必遵守其法如金科之美耶第其充一疋之策乃肉食者事臣何敢贊其一辭而大凡人之有經緯於中者不以疎賤而有異則敢不以一得之見爲今日矯救之方哉嗚呼二疋役重之時所謂良民或投托爲士夫之奴或削髮爲入山之僧然其時猶不患良丁之充額矣其自一疋役輕之後投托者叛而爲良入山者退以爲俗則雖增其軍額之數不患其不充矣從母之法出而私賤變而爲良丁則雖增其軍額之數不患其不充矣而況久不見兵革之禍生齒日繁則雖增其軍額之數不患其不充矣無論均役之前與後假稱幼學之輩率多閑遊則雖增其軍額之數不患其不充矣且均役之後結錢之法出矣收布之軍作矣爲今之計莫如存此兩法又增其軍額以爲一疋之充則此非因弊而去法實是革弊而存法矣豈不美哉抑有一說焉嗚呼內府之藏卽殿下之私財也王者無私寧有私財之可用乎宋陳戩之言曰斥內庫之藏以歸大庫爲生財之道唐陸贄之說曰務鳩斂而厚帑櫝之藏者匹夫之富務發播而收兆庶之心者天子之富惟我殿下豈可降至尊而代有司之守辱千乘而效匹夫之藏哉武帝出御府禁藏屬之經用德宗出內府私積以充軍儲二君者漢唐之中主猶能不私其財則以我殿下堯舜之聖豈欲居於二君之下哉爲今之計莫如罷其內帑以其奴婢付之均廳則殆同囊漏於儲中此亦非殿下之有者乎又有一策焉我國富厚之司莫如軍門與盟府蓋前後逆家之田屬之盟府者有焉屬之軍門者多焉臣以爲屬之已久之田雖不可推出而丙丁以後所籍之逆家田畓移付均廳以爲一疋充數之助則公私便好之道無過於斯矣又彼地部雜物之庫歲至累萬餘緡之多然此本非國家經費之需而爲堂郞與員役私槖之物故擧皆專心於封己之事而不念夫妨礙於公務之緊事之寒心莫此爲甚臣謂革罷雜物各色而以其庫藏移付均廳則無損於度支之經用而有助於一疋之充數則夫然後罷其魚鹽之稅使官長不得徵稅勿侵百工之役使農商相濟其功則魚鹽不至稀貴物價亦不騰踊小大人民庶見蘇瘼之休矣何謂科擧累人之弊蓋國朝取人專以科目而或以明經則明經者以捷誦爲功隔靴於旨義或以製述則製述者以聲韻爲奇弁髦於事實古人所謂日誦萬言何關治體文成七步未足化人者正中今日之病也嗚呼聖賢之訓載於經傳則經傳者入道之門也而今以此爲干祿之具道之顯者謂之文則文者貫道之器也而今以此爲彫虫之巧唐虞三代右文之本意果如是耶又況科場之奔竸日甚月盛以至於近日而極矣富勢之人駄文而駄筆貧窮之士賣文而賣筆或身爲太學而冒入省試名在桂籍而場外代製冒人之籍而代入者太半受人之文而得捷者居多圖囑有司冒點者有焉圖籍他道冒赴者有之旁歧曲逕奸僞日滋世皆曰人累科擧而臣則以爲科擧累人也夫決科者所以爲事君之地而其發身之前爲此欺君之事則其於入仕之日豈能直道而事君乎臣亦早事科業者雖未免同浴譏裸而傷時之念撑肚柱腸玆不得不枚擧其弊伏願聖上留神澄省焉宋神宗罷詩賦及明經諸科專以經義論策分爲四場以試貢士蓋設科者乃擧賢求治之意故設經義科使之釋經焉設論策問其治道焉此足爲已試之驗而可行於今日矣第其所貢之士或以經學或以孝廉或以才藝每於式年歲首州縣報于監司監司移丁禮曹然後自上親臨大庭試以四場甲科賜第乙丙以下賜進士則宋世右文之治不越乎是夫如是則爲士者皆知德義之可尊不徒文藝之爲尙凡民興起四方風動矣何謂武備解弛之弊嗚呼扞衛邊圉雖在於將得其人而兵家制勝固在於武修其備所謂武備卽城堡之固器械之利與夫簡閱以時之謂也以城堡言之南漢一城之外皆非死守之地我國城堡之疎虞可勝歎哉孟子曰地利不如人和孟子之意只是戒時君修德而已其實則地利自地利人和自人和內修外攘不可偏廢則豈可徒恃人和而置地利於忘域哉嗚呼瞻彼鳥嶺是嶺南之肩背而爲一夫當關之處睠玆靑石乃北路之喉吭而爲萬夫莫開之地昔在壬丙內無運籌之臣外乏干城之將不知兩路之防禦以致倭虜之馳突我國無人未免爲隣國之所笑則豈非可羞之甚乎懲羹而猶有吹薤之事則亡羊而豈無治牢之擧乎於此兩路苟無築城而守之則臣恐他日倭虜之笑有甚於前矣其在陰雨之戒兩路築城之擧斷不可已也以器械言之臣目擊本郡弓馬之事矣所謂馬兵無一人有馬者而每當操鍊之時不擇雌雄借其貰馬而去蓋兵簿之法雖在平常之時必備其器械整其戎務有若臨陣對敵者然後可以禦不虞之變也其在平時如無所備之馬則卒然臨陣之日雖欲出貰馬其可得乎事之寒心莫此爲甚繼自今擇其有家産可以能備馬者以充其馬兵之後以時點考其於借馬而來者用其軍罰斷不饒貸則不數年可以爲精騎矣所謂步兵者非傭雇之輩則必是丐乞之類也視其軍服則百結之藍縷也見其弓矢則桑蓬之朽破也劍不可以打一鳥槍不可以刺一獸矣推此一邑之軍器軍馬而諸道可知其以此能取全勝之策於萬軍之敵耶倘所謂器械不利以其卒與敵者慮或近之爲今之計莫如各邑還穀之耗折取其半以作軍器修補之資而軍服則五年而一次修補軍器則十年而一次繕治俾爲永久無弊之地則武備之修擧莫過於是矣以簡閱言之目今昇平日久民不知兵平時元無額數之充而如聞習操之令下則驅市中丐乞之人着之以鬼服操之以桑孤使之逢點而來事之駭然孰有甚於斯爲今之計莫如擇遣方伯守令之撫養士卒鍊習戎務一年之內三時而務農一時而講武小閱大簡俾不忘戰則此足爲備不虞之道而有用於他日矣雖然黃石公記曰軍無賞士不往軍無財士不來蓋考其弓馬而不可無賞饗其勤勞而不可無財爲今之計莫如各邑市廛之稅別置於上項耗穀之倉以爲軍賞士饗之具則使斯民親上死長之道無過於是矣何謂官爵偏授之弊蓋國朝取人旣在於科目而文臣武臣之名於是乎分矣凡人之所欲者只是立身掦名幼而學之者不過事君治民而已勢家子第之爲文臣者非所可論而至於無勢未臺通文臣則不過郞署而止終身而不得一縣餓死於牖下半生讀書爲立身揚名致君澤民之計已歸虛套而朝家科目取人之意果安在哉大抵建官設職卽不過爲官擇人而今反歸於爲人而擇官古法之陵夷胡至於斯耶臣聞仕者世祿未聞有世官蓋人臣其有勳勞於王家則優祿其嫡嗣而未嘗以官爵授之也我朝則非但世官其嫡長而已雖百子千孫皆付一命故內司與外邑皆爲蔭官之所占縣而至於郡郡而至於牧府以官而爲家彼無勢文臣得縣者什未二三天豈以治民之才獨降於蔭官而彼許多文臣皆不能稟得耶故相臣李思觀以此陳達以文蔭武窠三分州邑幾至區劃判下之境爲麟賊所沮有志未就而卒志士之歎庸有極哉然愚臣之意則以爲文臣所治之邑蔭官必無不能治之理蔭官所治之郡武臣亦無不可治之理爲今之計莫如使文蔭武輪廻遞易於八路州郡永爲定式不相違越而無論堂上與堂下一切以三年瓜限則無偏用招冤之弊爲蕩蕩平平之道矣且近來文科之人幾盡通籍初仕之窠將至於不能塡補爲文臣者不患其不能出六而只患其出六之後區處無路是乃初仕窠太多之致也臣謂郵官參下之窠竝改爲參上則此足爲文臣疏滯之道矣以言乎蔭路則出六之窠有限而出六之人無窮故或有出六而久未付實職者或實職而久不得一縣者得縣一遞之後多不復甄用此乃蔭路大濫之故也臣謂蔭仕一命之窠限數十窠竝改爲參上則初仕減窠參上路闊蔭仕滯鬱之弊不期祛而自祛矣何謂錢貨誤俗之弊夫錢貨之用雖未知昉於何代而其爲利於民而裕其國者不啻如水火之不可無一日也噫水火不可無而亦有蹈水火而死者錢貨不可無而亦有蹈錢貨而死者人見其蹈水火而死則皆知避水火然見其蹈錢貨而死猶不知避錢貨其故也利慾蔽之也噫生可使死死可使活則錢是通神之物人心之陷溺以是風俗之乖亂以是則錢是亡國之物骨肉之分爭由焉守令之貪風係焉則錢是亡身之物抑未知唐虞三代之時亦有此貨泉之行之如是耶若有之則唐虞必不能爲唐虞三代必不能爲三代矣夫然則秦漢之爲秦漢隋宋之爲隋宋以其有錢貨之故者斯可知已今我殿下其欲爲唐虞之君耶抑欲爲漢宋之君耶臣之所懷不以漢宋望於殿下而非唐虞三代則不敢以陳於殿下之前矣嗚呼人心無古今無是錢則澆漓可化爲淳朴矣治亂無前後無是錢則叔季可變爲太古矣爲今之計莫如去是錢而代用以布帛如端北之例則唐虞三代之風豈不復見於今日乎雖然上自公卿下至士庶其孰無愛錢之癖乎亦誰有去錢之心哉臣非不知臣說之必不得行而愛君憂國之心已成鐵腸不計其行與不行敢暴焉伏願聖上留神澄省焉如不得去錢則抑有一說焉依大國雍正乾隆通寶之例以我朝登極年號爲通寶隨世改鑄則錢不爲傳世之寶而無閉糴之患世不知愛錢之癖而無貪墨之風矣豈不休哉何以謂醫官不擇之弊嗚呼記曰醫不三世不服其藥凡人猶然況人主一身上以承宗社之重下以係生民之望則其於愼擇醫官之道尤不可小忽也明矣若以醫藥同參之人言之皆以不學無識市井斗筲之輩口誦醫書而不知脈證之如何目擊本草而全昧性味之何狀夤緣先進驟躋御醫爲國家愼重之道果安在哉大抵蘊抱才藝之士不在於京都浮華之俗而多出草野疎逖之人草野之中嶺南最人才之府庫而湖西次之繼自今兩道道臣處各薦其醫學之名於一世者五六人置之內局以議藥狀之地宜矣何謂邑隷額衆之弊蓋京司員役皆有定數此則以其有稍食之故也至於列邑吏隷本無稍食故亦未有額數之定限小邑不下百有餘名大邑至於三四百之名多則其爲蠹害於公家漁奪於小民者可勝言哉無論職掌之有無每一名各有資保小者不下五六十保大者或至數百餘保每一名徵錢二緡其所以差輕於一疋之役者專出於貪多務得使斯民樂赴於輕役故也時任者之資保已極無謂而無任者之資保是何名色一二保之徵錢猶可說也而數百保之徵錢此何義意其他侵漁小民之事有不可勝言而一隷之侵猶難堪也況數百餘隷之各自侵漁者乎爲今之計莫如定其吏隷之數小邑則十五名大邑則三十名以爲定限然後每名給保二人以代稍食而以額外之隷使之緣於南畝俾應其身役以案外之保充其軍額之數則庶弭其小民見侵之患可救其公家蠧害之弊豈不休哉何謂土豪防結之弊蓋各邑富豪之家每於春夏之交預給來秋結役之價於當年監色之輩而一結之價凶年給以五六兩豐年計給以二三兩則彼監色輩求聚民結之富戶易捧者依價而計其結數移係於錢主之名使之收稅則一結之收多至三十三斗之米矣以二三兩之價坐取其三十三斗之米故人皆嗜利成一痼弊矣此已無謂而以監色輩言之許多民結之稅私自賣食之後至於民結替納之日以致過期不納終未免逋負之弊一監色之如是猶可說也而諸面監色皆如是一富家之如是猶或然矣一境富家皆如此事之寒心莫此爲甚此臣之所嘗目擊者而非但一邑如是他道他邑莫不皆然繼自今申飭監司守令廉察其防結者無論其與者受者施以徙邊之律則盜結之漸庶不長矣射利之風從可戢矣何謂漕卒舞弄之弊夫他道他邑之事臣未之目擊而以牙山漕船事言之當初創設之意所以待兵禍運貢津倉米于江都之計也雖在平常之時常使泛舟而待有若目下對敵者然而十五船直皆復其身且給廩米與醬太衣資則其桑土之計顧不重歟近來船直輩奸僞日滋乘其潮進之時引船淺灘之後多發雇軍曳置于高岸上而所謂待變一款付之相忘之域事之寒心莫此爲甚及其稅米漕運之時前期募軍掘去船底岸土使船隻自落于下然後曳置于潮近之境此皆曠費日字之事也蓋平時漕運則猶可說也而其於不虞變起之時其潮水之進猶難待也況蒼黃急遽之時岸上高置之船其何以卒然募軍而下於淺灘其爲弊一也一次漕運之後故生釁隙稱以弊船周旋備局更請其新造故自官給錢五百而送之其爲弊二也造船之日稱以船中所入亂斫連抱之松多作棺板而賣之其爲弊三也年年如是安邊之松將至濯濯其爲弊四也新造之後舊船則賣以五百金自用其爲弊五也且其稅船裝載之後以二石分爲三石及其京江將到之日和水而取其滋潤則二石之米演而爲三斗其爲弊六也旣復船直之身又給廩米衣資之厚且有越海廻海之糧在家眷屬之糧而船亦是朝家之船則漕運時每船之貰胡之八十石之多耶其爲弊七也若其七邑稅米各自本邑捧納則一石之捧多不過十七斗而至於差員一石之捧多至二十一斗之入者莫非船直之操縱而然則其爲弊八也七邑之稅委之於無賴船直之手甚至於全數偸呑故意臭載之境其爲弊九也爲其差員者名雖領船領船者蓋寡厭避舟行專尋旱路者多焉乍船乍陸從其便好者有之以致船直幻弄之弊朝家之以陞品酬勞之意果安在哉上項九弊一則差員致之二則差員致之爲今之計莫如擇遣該邑之官別加嚴飭常使艤舟而待不離於信地則高置岸上之弊去矣舊船斥賣之價移以爲新造役價則斫成釁隙之弊止矣新造之船以十年爲定限則安邊濯濯之弊無矣新造時自營門別遣親裨以防其作板之奸則亂斫之弊絶矣七邑之稅各自本邑領納如大同之例使元鄕騎船伴行則差員濫捧之弊船直臭載之患息矣公私便好之道無過於斯矣何謂守令貪墨之弊嗚呼貪婪之風何代無之而未有如近日之極一經州牧之後無家者有家無田者有田八路沃壤皆是曾經守宰之庄而所謂民田絶無而僅有豈非可哀之甚乎蓋貪生於吝吝生於不足不足之所由起卽上項所謂奢侈無度用財無節故也近來奢風濫觴朝士一身之費至於千金一盤之需不下百緡此皆生民之膏血而暴殄之如此財安得不匱乎貪安得不生乎以此相尙恬不知愧故間或有廉介自好者空橐解歸則人皆指點謂以無能世道之寒心胡至此極今春各道繡衣啓罷之人亦非不多然若充類至義而責之則諸道守宰無非如此焉有彼善於此者哉如欲講求其矯救之方莫如躬率以儉抑其奢風則民用由是而可裕貪風因此而自戢矣夫然後淸白之吏不次而收用貪汚之吏特用大字面配去之律以爲勸懲之道可致丕變之效雍熙之治豈不復覩於今日乎嗚呼由今之道無變今之政則國不可爲國矣程子曰生民之利有窮聖王之法可改大易所謂窮則變變則通者非此之謂耶夫子告哀公之語曰爲政在於得人如使賢者在位能者在職訏謨於廟堂之上諮諏於經幄之中念玆在玆於革弊之道釋玆在玆於祛瘼之政則轉危爲安之機其在斯歟第伏念前後言事者非不爲多而未聞有用一言行一策者此莫非該司循例防啓之致也我聖上每下求言之盛意果安在哉臣聞謀之雖多決之欲獨昔者滕文欲行三年則百官不欲而卒行三年魯定欲用孔子則三桓沮之而卒不用孔子此在人主斷與不斷而已今我殿下若不以臣言爲罪而獨化於陶甄之上無奪於衆多之口廓揮乾斷大行新化則是國家之福生民之幸矣殿下何憚而不爲哉今若舍此而欲求長治久安之術則是無異於燕路而越轅矣嗚呼其可也伏願殿下留神裁度焉仍伏念臣晩而通籍十年在野只一返照之殘軀甘作聖世之棄物不意薇垣新除下辱荒鄕馹召儼臨蓬蓽動色臣誠驚惶騂恧罔知措躬之所臣於是乎含恩畏義竭蹶登途行至近郊臣所患痰病在道添劇强策入城昏倒旅次危惡之證實有死生之憂顧此在床之喘萬無祗肅之勢瞻望象魏徒切葵忱伏況臣所叨卽古拾遺之職也受人主耳目之寄任一世表率之責苟非剛方之人直諒之士風裁足以壓朝廷見職足以辨是非者固不可居是官而稱是任矣臣本昏迷庸愚百不肖似則其於淸朝繩糾之責顧何能出意見言得失匡救闕遺激掦淸濁仰效職思之萬一也哉伏乞聖慈天地父母憐臣病勢之難强諒臣巽劣之難冒亟命鐫臣職名仍治臣傲慢之罪使言地不至久曠愚分得以粗安萬萬爲幸臣無任屛營祈懇之至謹昧死以聞省疏具悉上段懲討之請有犯禁處豈可賜答乎次陳爲學之要言言切實當體念附陳諸條無不切中予甚嘉之其中漁鹽之弊必欲一番通變此蓋繼述蠲恤之聖德至善也然其通變如不適宜反恐有累於成憲年來屢詢廟堂訪及諸道而尙未得劃一之策以此耿耿在中與科弊武備官方錢貨醫選邑額防結漕卒貪風事下廟堂別講矯弊之方期有實效爾其勿辭察職